વયનું વધવું મને સલામતીની ભાવના બક્ષે છે. કારણ કે મને વધારે ને વધારે જાણવું, વિકસવું અને બદલાતા રહેવું ગમે છે. બાળપણ, તરુણાઈ અને નવયુવાની પછી પુખ્તતા તરફની સફર એ જીવનના સ્વાભાવિક તબક્કાઓ છે. અને મને બદલાતા રહેતા આ મુકામોની માહિતી હોવાથી અસલામતી નથી લાગતી. મારું વ્યક્તિત્વ ખળખળ વહેતા ઝરણા જેવું છે અને જિંદગીના આ પ્રવાહમાં વહેતા રહેવું આસાન લાગે છે. અત્યારે પ્રૌઢીમાં પગરણ માંડી રહ્યો છું ત્યારે મને સમજાય છે કે આવતી કાલ પણ એટલી જ અજાણી અને અણધારી છે. આમ છતાં મને વયનું વધવું અને જીવનનું બદલાવું સ્વાભાવિક છે એમ માનવું ગમે છે.